เจนนเกศวเทวสถาน (โสมนาถปุระ)

เจนนเกศวเทวสถาน (กันนาดา: ಚೆನ್ನಕೇಶವ ದೇವಸ್ಥಾನ; Chennakesava Temple หรือ Chennakeshava Temple) หรือ เกศวเทวสถาน (กันนาดา: ಕೇಶವ ದೇವಸ್ಥಾನ; Keshava Temple) เป็นโบสถ์พราหมณ์ลัทธิไวษณวะ ตั้งอยู่ริมฝั่งแม่น้ำกาเวรี ในโสมนาถปุระ อำเภอไมสูรุ รัฐกรณาฏกะ ประเทศอินเดีย สร้างแล้วเสร็จในปี 1258 โดย โสมนาถ ทันทนายก (Somanatha Dandanayaka) นายพลในรัชสมัยของกษัตริย์นรสิงหที่สามแห่งจักรวรรดิโหยสฬะ เทวสถานนี้ตั้งอยู่ห่างไป 38 กิโลเมตร (24 ไมล์) ทางตะวันออกของนครไมสูรุ เทวสถานนี้สร้างขึ้นด้วยสถาปัตยกรรมแบบโหยสฬะ เทวาลัยหลักตั้งอยู่ตรงกลาง ประกอบด้วยครรภคฤห์สามห้องที่สมมาตรกัน วางในทิศเหนือ-ใต้-ตะวันออก-ตะวันตก ครรภคฤห์นี้ประกอบด้วยห้องตะวันตกซึ่งเคยเป็นที่ตั้งของเทวรูปพระเกศวะ (Kesava) ซึ่งสูญหายไปแล้ว ครรภคฤห์เหนือเป็นพระชนรรธนะ (Janardhana) และครรภคฤห์ทางใต้เป็นพระเวนุโคปาล (Venugopala) ทั้งสามองค์เป็นปาวอวตารของพระวิษณุ ทั้งสามห้องครรภคฤห์มีโถงกลางร่วมกันคือ สภามณฑป (sabha-mandapa) ซึ่งมีหลายเสา ผนังด้านนอก ผนังด้านใน เสา และเพดาน ของทั้งเทวสถานล้วนแกะสลักอย่างวิจิตรด้วยภาพทางเทววิทยาของศาสนาฮินดู รวมถึงยังมีงานแกะสลักภาพจากคัมภีร์ของฮินดู เช่น รามายณะ ทางใต้, มหาภารตะ ทางเหนือ และ ภาควตปุราณะ ทางตะวันตก จอร์จ มีเชล (George Michell) ระบุว่าเจนนเกศวรเทวสถานแห่งโสมนาถปุระถือเป็นจุดสูงสุดของการพัฒนาสถาปัตยกรรมโบสถ์พราหมณ์แบบโหยสฬะ และมีความโดดเด่นพิเศษในหลายแง่มุม อ้างอิง บรรณานุกรม